<classify> KATIKA kuhakikisha Tanzania inanufaika na uwepo wa rasilimali zilizopo katika Ziwa Tanganyika, Taasisi ya Utafi ti wa Uvuvi TAFIRI imeomba serikali Sh milioni 300 ili ifanye utafiti katika ziwa hilo, kabla ya kuanza kutafuta wawekezaji, wakiwemo wa viwanda cha kusindika samaki.Ziwa hilo linalopatikana pia Jamhuri ya Kidemokrasia ya Congo DRC, Zambia na Burundi, linasimamiwa na Mamlaka ya Ziwa Tanganyika ambayo pia inaelezwa inatafuta fedha kwa ajili ya kufanya utafiti kwa ziwa lote.Utafiti kama huo ambao kwa mara ya mwisho ulifanyika mwaka 1998, una lengo la kuhakiki idadi ya samaki na aina zilizopo katika ziwa hilo kwa lengo la kuanza kutangaza fursa za uwekezaji wa viwanda vya kusindika samaki.Kaimu Mkurugenzi Mkuu wa Tafiri, Dk Semvua Mzighani aliliambia gazeti hili kuwa kutokana na jitihada za serikali ya awamu ya tano kuhamasisha uwekezaji, wameamua kuomba pesa ili kufanya utafiti wa rasilimali zilizopo ili kuanza kusaka wawekezaji.Alisema katika bajeti ya mwaka 20192020, wameomba fedha serikalini zaidi ya Sh milioni 300 ili kuangalia wingi wa rasilimali za uvuvi, aina ya samaki waliopo na masuala mengine ikiwa ni pamoja na viumbe vingine ziwani.Alibainisha kuwa utafiti wa mwaka 1998 ulionesha kulikuwa na tani 295,000 za samaki katika ziwa hilo upande wa Tanzania.Alisema wanatarajia kutumia utafiti kwa teknolojia ya Hydroacoustic inayolenga kubaini aina ya samaki kwa kutumia mwangwi unaogonga kubaini kwa pamoja.Alisema katika utafiti huo, pia wanaangalia idadi ya samaki ili kuepuka kuvuliwa kupitiliza, bali kutoa vibali kwa mujibu wa uzalishaji, kwani kwa sasa ziwa Tanganyika halina uvuvi mkubwa kama ilivyo kwa ziwa Victoria, hivyo baada ya utafiti watawekeza kwa uvunaji mkubwa.Wakati wa Bunge lililopita, Naibu Waziri wa Mifugo na Uvuvi, Abdallah Ulega amesema Tanzania imepanga kufanya utafiti wa idadi ya samaki katika ziwa hilo. Ulega, alisema utafiti huo utafanya na Tafiri kwa kushirikiana na DRC, Zambia na Burundi.Kukamilika kwa utafiti huo kutatupatia picha halisi ya idadi ya samaki waliopo katika ziwa hilo, hivyo kufanya maamuzi ikiwa turuhusu biashara kubwa ya uvunaji samaki na wizara hivi karibuni itakutana na wadau kujadili changamoto mbalimbali zinazokabili sekta ya uvuvi nchini, alisema.Alikuwa akijibu swali la Mbunge wa Kigoma Mjini, Zitto Kabwe, aliyetaka kujua sababu ya Tanzania imewazuia wavuvi wa nchini, kufanya uvuvi mkubwa huku wenzao wa Burundi, Zambia na DRC wakifanya hivyo. Zitto aliitaka serikali kuharakisha utafiti huo na kujua idadi ya wavuvi ili kuruhusu wawekezaji wakubwa kuwekeza katika usindikaji wa samaki.  <topic>: KITAIFA 